El comerç urbà de Gandia es reinventa per tal de superar la crisi
23 setembre 2020

## El comerç urbà de Gandia es reinventa per tal de superar la crisi23 setembre 2020Última actualització: 14 juliol 2025

![](../gestion/img/ao9980-copia.jpg)  
  

El **regidor de Polítiques Econòmiques i Comerç, Ferran Martínez,** acompanyat del **president de la Cooperativa Centre Històric Comercial Gandia, Pedro Izquierdo**, ha presentat aquest matí les noves campanyes que, tant CHCG com l’associació de Comerciants de la República Argentina-Plaça El·líptica, desenvoluparan els pròxims dies.

D’una banda, el Centre Històric realitzarà el divendres 25 i el dissabte 26 de setembre la campanya “la Festa dels preus”.

_“Donades les circumstàncies actuals, “Botigues al carrer”, una de les nostres campanyes estrela, que veníem realitzant durant els darrers anys i un parell de vegades, per temporada, en setembre i febrer, per a vendre l’estoc, no s’hi pot realitzar per raons de seguretat enfront de la Covid-19. Però volem que el client continue beneficiant-se amb les ofertes i els descomptes que fem per a finalitzar amb la temporada. Així, hem canviat la denominació, mantenint eixes promocions, però ja no traurem els mostradors al carrer, sinó en els interiors dels establiments, d’una forma segura”,_ ha assegurat Izquierdo.

Com també ve sent habitual, es mantenen les dues hores de pàrquing gratuït a l’aparcament del Centre Històric (riu Serpis), gràcies a la col·laboració de l’Ajuntament de Gandia.

I des de dissabte passat ja circula també pels carrers del Centre Històric el tradicional trenet.

D’altra banda, simultàniament, l’associació de Comerciants República Argentina-Plaça El·líptica està desenvolupant una campanya denominada “El rasca del teu comerç”. Bitllets “rasca”, mitjançant els quals també s’apliquen descomptes a tots els establiments adherits.

_“És essencial motivar la ciutadania a recuperar la ‘normalitat comercial’, sent rigorosos amb totes les mesures de seguretat, perquè és vital per a la supervivència d’un sector tan important a la nostra ciutat. Per això cal destacar l’esforç que estan realitzant les associacions comercials per a re-activar l’activitat, molt afectada per la caiguda relativa del consum com a conseqüència de la crisi sanitària per la Covid-19”,_ ha assegurat el regidor de Comerç.

Finalment, Martínez ha convidat la ciutadania de Gandia, la Safor i d’altres comarques veïnes a tornar a visitar el comerç de Gandia, que es reinventa _“amb imaginació, generant campanyes per tal de recuperar eixe atractiu que sempre ha tingut la compra en el comerç urbà de Gandia”._

[Twittear](https://twitter.com/share)